Henrik Høegh (V), 2013-01-29:
Tak for det.
Miljøministeren foreslår med L 97 to ting: Det foreslås, at der laves en database over nanoprodukter på det danske marked, og det foreslås, at de danske regler for biocidmidler tilpasses til EU's forordning om biocidmidler – forordningen fastsætter krav om godkendelse af produkter, som indeholder disse biocidmidler – herunder bl.a. en ophævelse af klagemuligheden til Natur- og Miljøklagenævnet.
Venstre er positiv over for, at der sker en kortlægning og en vurdering af risici forbundet med visse nanomaterialer, således at forbrugerne oplyses om det, og at skadelige stoffer kan fjernes fra markedet.
Men vi skal huske på med hensyn til brugen af nanomaterialer, at det faktisk er et fantastisk middel, som har øget kvaliteten af bl.a. danske fødevarer; det har øget energieffektiviseringen og udviklingen af vedvarende energikilder.
Så derfor indeholder nanomaterialer også nogle løsninger på en række ressourceknaphedsproblemer, og det kan være med til at skabe liv og økonomisk vækst og job.
Vi skal derfor ikke besværliggøre brugen af nanomaterialer eller for den sags skyld skræmme forbrugerne.
Venstre er bekymret for, om lovforslagets del om et nanoregister lidt er en profileringssag for miljøministeren, og om det går forud for EU-lovgivningen, som allerede er under udarbejdelse.
Hvis dette er tilfældet, ja, så kan man jo sige, at dette blot vil være ekstra arbejde og i værste fald spild af tid.
Venstre mener derfor, at vi i stedet skal støtte op om det arbejde, der allerede foregår i EU, således at alle virksomheder i EU får de samme regler om nanomaterialer.
Så er vi bekymret for, om det overhovedet er nødvendigt med dette register, da der allerede i dag findes flere forskellige registre over nanomaterialer.
Bl.a. har Forbrugerrådet og Produktregistret information om nanomaterialer.
Ligeledes er nanomaterialer en del af kemikaliedirektivet, det såkaldte REACH-direktiv.
Venstre vil derfor meget gerne have uddybet, hvordan dette nye register adskiller sig fra de allerede eksisterende registre.
Vi er bekymret for, hvad det ekstra bureaukrati med indberetninger vil medføre for virksomhederne.
Vi er derfor også opmærksomme på, at når virksomhederne rammes af yderligere bureaukrati, ja, så skal det være, fordi oplysningerne er yderst væsentlige; der skal være en proportionalitet mellem bureaukratiet og effekten af det.
Vi vil også gerne have svar på, hvordan ministeren vil afgrænse, hvilke nanoprodukter der vil være omfattet af denne indberetningspligt.
Det er for os at se i dag uklart, hvilke stoffer man ifølge lovforslaget helt vil betegne som nanoprodukter, og det er derfor for os at se også uklart, hvilke stoffer der p.t. er en del af dette lovforslag.
Til slut vil jeg med hensyn til lovforslagets del om biocidmidler sige: Ja, det giver anledning til langt færre bekymringer og spørgsmål hos os.
Vi mener, at det er en del af et retssamfund, at virksomhederne har muligheder for at klage.
Men som sagt: Vi støtter biociddelen i dette forslag.
Men vi har i forhold til nanoregisteret mange spørgsmål, som vi vil stille under udvalgsarbejdet.
Altså, handler det her bare om at komme før EU?
Hvad er der galt med de registre, der eksisterer på området i dag?
Jeg har forstået på regeringen, at offentlige midler ikke forekommer i overflod, det tror jeg vi er enige om, så derfor var der måske her et besparelsesforslag.